„ Í tíð ríkisstjórnar Katrínar Jakobsdóttur hafa framlög til reksturs á Landspítalanum verið aukin ár frá ári . Samtals hafa þau verið aukin um 12 prósent á föstu verðlagi og er aukningin á þessu ári er 4,8% . Allt tal um niðurskurð fjárframlaga til Landspítalans er því í besta falli misskilningur . Engin niðurskurðarkrafa hefur verið gerð á Landspítala af minni hálfu á kjörtímabilinu . Landspítalinn hefur þó þurft að bregðast við hallarekstri til þess að hagræða eftir að rekstur spítalans fór verulega fram úr þeim stórauknu heimildum sem stofnunin hefur fengið undanfarin ár á fjárlögum . Ríkisstjórnin hefur lagt mikla áherslu á að styrkja heilbrigðiskerfið okkar með auknum fjárframlögum til rekstrar á kjörtímabilinu og einnig til uppbyggingar , til dæmis nýs Landspítala og fjölgun hjúkrunarrýma . Einnig hefur kostnaður við ýmsa heilbrigðisþjónustu fyrir börn , aldraða og öryrkja verið lækkaður . Minni greiðsluþátttaka sjúklinga er mikilvægt kjaramál og snýst um að bæta aðgengi að þjónustunni og auka jöfnuð . Þá skiptir einnig miklu máli að í nýrri heilbrigðisstefnu hefur verið lögð mikil áhersla á eflingu heilsugæslunnar . Fjárframlög til þjónustunnar nemur 19.5% á kjörtímabilinu auk þess sem hlutverk og staða heilsugæslunnar í þjónustunni um allt land hefur verið styrkt og skilgreind enn betur en áður var . Heilbrigðisstefna og aukið fjármagn er það sem þarf til þess að tryggja að heilbrigðisþjónustan okkar verði í fremstu röð . Að því er unnið á hverjum degi . “